Dungeon Crawler Carl

**Dungeon Crawler Carl** היא סדרת ספרי פנטזיה מדעית בסוגת LitRPG (ספרות המבוססת על משחקי תפקידים), שנכתבה בידי הסופר האמריקאי מאט דינימן. הסדרה פורסמה תחילה בהוצאה עצמית בידי דינימן באמצעות פלטפורמת הפרסום המקוונת *Royal Road*. בשנת 2024 נרכשו זכויות ההוצאה של הסדרה, וכן של ששת ספרי ההמשך שלה, בידי Ace Books.

הסדרה עוקבת אחר קרל וחתולתה של בת זוגו לשעבר, הנסיכה דונאט, שניים מן השורדים הבודדים לאחר שתאגיד חוצני כרה, הוביל, עיבד וצרך את משאבי כדור הארץ. השניים נאלצים להשתתף בתחרות הנקראת "זחילת מבוך" (Dungeon Crawl) שנבנתה מאותם משאבים עבור תוכנית מציאות בין־גלקטית. נכון לדצמבר 2025 נמכרו למעלה משישה מיליון עותקים משבעת הספרים הראשונים בסדרה, ומתוכננים עיבוד טלוויזיוני, רומנים גרפיים, תוכניות אודיו ומשחק תפקידים שולחני.

## עלילה
קרל, יוצא משמר החופים של ארצות הברית, והנסיכה דונאט, חתולתה של בת זוגו לשעבר, נמנים עם כמה מיליוני יצורים הנמלטים מהשמדת המין האנושי ומהפקעת משאבי כדור הארץ בידי התאגיד החוצני בורנט (Borant Corporation). כדי לשרוד הם נאלצים להיכנס אל "הצינוק העולמי" (World Dungeon), מתקן בן שמונה־עשרה קומות, השואב השראה ממשחק תפקידים שולחני וממשחקי וידאו, ונבנה ממשאבי כדור הארץ שנכרו.

מאבקם של קרל ושאר השורדים, המכונים "זוחלים" (crawlers) משודר בשידור חי ברחבי היקום המיושב כתוכנית משחק בשם *Dungeon Crawler World*. פורמט זה שימש במשך עונות אחדות את תאגיד בורנט וחברות נוספות כמנגנון למימון כריית משאבים בכוכבי לכת אחרים.

בין הפריטים שקרל מקבל עם כניסתו לצינוק נמצא ביסקוויט מכושף לחיות מחמד. לאחר שהנסיכה דונאט אוכלת אותו, היא הופכת לישות תבונית, המסוגלת לדבר ולהפעיל קסמים. בזכות תבונתה הגבוהה והכריזמה שלה, היא ממונה על ידי מערכת הבינה המלאכותית של המבוך למנהיגת קבוצתם, וקוראת לה "החצר המלכותית של הנסיכה דונאט".

קרל ודונאט, לצד זוחלים נוספים ודמויות שאינן שחקן (NPC) הפוגשות אותם במסעם, נאלצים להילחם באויבים ובבוסים, לצבור ציוד, לרכוש ניסיון ולשפר את תכונותיהם כדי לשרוד את הקומות העמוקות יותר של הצינוק. בכל קומה מוקצב לזוחלים פרק זמן מוגבל להגיע למדרגות המובילות לקומה הבאה; מי שאינם מספיקים לעשות זאת נהרגים עם קריסת הקומה הנוכחית.

כחלק מ"Dungeon Crawler World" עליהם גם לזכות באהדת הקהל הצופה, כדי להשיג נותני חסות ולקבל ציוד משופר החיוני להישרדותם. במהלך העלילה מגלה קרל, באמצעות קשריו עם בני ברית חוצניים, כי תאגיד בורנט נתון ללחץ להשלים את העונה במהירות כדי להימנע מקריסה כלכלית ומהשתלטות עוינת. מצב זה מוביל לקיצור לוחות הזמנים ולהחרפת הסכנות שעמן נאלצים קרל ודונאט להתמודד.

## פיתוח
ממוזער|מאט דינימן בכנס AuthorCon בשנת 2025 בוויליאמסבורג, וירג'יניה, מחזיק בובת פרווה של הנסיכה דונאט
טרם כתיבת הסדרה התפרנס מאט דינימן מהשתתפות בתערוכות חתולים, שבהן צייר איורים של חתולים עבור בעליהם. בשנת 2019, במהלך ההפסקות, החל לכתוב קטעים קצרים מן הסיפור בפלטפורמה הדיגיטלית *Royal Road*, שם זכתה הסדרה במהירות לפופולריות. עם פרוץ מגפת הקורונה בשנת 2020, בוטלו מרבית תערוכות החתולים, ודינימן עבר לעסוק בכתיבת הסדרה במשרה מלאה, לצד פרסום עצמי באמצעות אמזון.

במהלך כתיבת הסדרה הסתמך דינימן על ניסיונו במשחקים מרובי משתתפים מקוונים (MMO) כגון *[[RuneScape]]*, וכן על דינמיקות של צ'אט בתוך משחקים, שלדבריו "מוסיפות שכבה נוספת משום שמתרחשות בהן דינמיקות רבות במקביל".

עוד בטרם כתיבת הסדרה ביקש דינימן לכתוב רומן בסגנון "משחק מוות" (Death Game), וכן לשלב חתול פרסי בצבע קליקו, לאחר שנתקל באחד כזה בתערוכת חתולים שבה עבד. לדבריו, בתחילה לא תכנן שהחתול יהיה תבוני, אך רעיון זה התפתח במהלך הכתיבה, שכן הוא נוטה לפתח ולהרחיב את העלילה תוך כדי תהליך העבודה. כך נוצרה דמותה של הנסיכה דונאט כפי שהיא מופיעה בסדרה, דמות שדינימן הגדיר כחיונית לעלילה.

דינימן ידוע בקשריו עם קהל הקוראים שלו, ומאפשר למנויי Patreon להשפיע על היבטים מסוימים ומוגבלים של הסיפור באמצעות הצבעה על תוצאות של גורמים חיצוניים, כגון תכולת תיבות שלל.

הסדרה משלבת יסודות אפלים לצד הומור. בריאיון למגזין *Grimdark Magazine* ציין דינימן כי שמירה על האיזון בין שני המרכיבים הייתה מאתגרת, וכי במקום לכתוב סצנה קומית לאחר כל סצנה אפלה, הוא מסתמך "על הדמויות עצמן כדי להתקדם מנקודה לנקודה, כאשר הומור הוא לעיתים קרובות מנגנון התמודדות מרכזי".

בתחילת הדרך ניהל דינימן את הדמויות וקווי העלילה באמצעות גיליון אלקטרוני שהתרחב עד לכ-198 עמודים, עד שנדרש ליצור גיליון נוסף כדי לעקוב אחר תוכנו. גודלו של הקובץ הוביל לבסוף לקריסת מחשבו, ובעקבות זאת שכר אדם שיקים עבורו בסיס נתונים בתוכנת Notion לשם ניהול נוח יותר של המידע.

בעת העבודה על כתב היד של *A Parade of Horribles* ציין דינימן כי כתב בין שמונה לשתים־עשרה שעות ביום, בין היתר בביתו, בברים ובבתי קפה.

בשנת 2024 ציין דינימן כי הוא מתכנן שהסדרה תכלול עשרה ספרים, אך הוסיף כי "דבר אינו סופי". בריאיון מפברואר 2026 אישר כי בכוונתו לסיים את הסדרה בספר התשיעי, שיחולק לשני חלקים.
## ספרים בסדרה

## עיבודים
### עיבוד טלוויזיוני
באוגוסט 2024 הוכרז כי אולפני יוניברסל אינטרנשיונל, בשיתוף חברת Fuzzy Door Productions של סת' מקפרלן, רכשה את הזכויות לעיבוד "Dungeon Crawler Carl" לסדרת טלוויזיה. כריסטופר יוסט יכתוב את התסריט. דינימן הביע התלהבות מן הפרויקט, ואריקה האגינס, נשיאת Fuzzy Door, ציינה כי הוא משתלב בחזון החברה לסיפורים המשלבים ז'אנרים. בפברואר 2026 ציין דינימן כי יוסט השלים כתיבת מספר פרקים, שירות סטרימינג רכש את זכויות השידור, וההפקה מתקרבת לשלב שבו יוחלט אם תהיה מצולמת או מונפשת.

### וובקומיקס
בשנת 2025 הודיע דינימן כי עיבוד וובקומיקס ל"Dungeon Crawler Carl" נמצא בפיתוח ויופץ באמצעות Webtoon. הפרויקט מופק בשיתוף חטיבת הוובקומיקס של Aethon Books וחברת Laurel Pursuit. הפרק הראשון פורסם ב־17 ביולי 2025.

### רומן גרפי
"Dungeon Crawler Carl: Crocodile" הוא רומן גרפי עתידי המתרחש ביקום הסדרה, שצפוי לצאת לאור בהוצאת Vault Comics. התוכניות לפרויקט, אשר יהווה חלק מן הקאנון של הסדרה, הוכרזו באוגוסט 2025; בחודש שלאחר מכן נחשף כי הרומן יתמקד בשכיר החרב הקרוקודילי פלורן דוּפּוֹן, וכי זה יהיה שמו הרשמי. על כתיבת הסיפור והאיור הופקדו מייקל מורצ'י וברט בין. מימון הפרויקט צפוי להתבצע באמצעות קמפיין מימון המונים.

### משחקים
ב־29 ביולי 2025 הודיעה Renegade Game Studios כי חתמה על שיתוף פעולה עם דינימן לפיתוח משחק תפקידים שולחני המתרחש ביקום "Dungeon Crawler Carl". המשחק צפוי לצאת בשנת 2026. בנוסף הודיעה החברה על כוונתה לפתח בעתיד גם משחקי לוח ומשחקי בניית חפיסות המבוססים על הסדרה.

### מרצ'נדייז
חברת Playmates Toys מפתחת מספר קווי מוצרים המבוססים על הסדרה, בהם צעצועים, דמויות אספנות וקלפי אספנות, שצפויים לצאת לשוק סביב יולי 2026.

## הערות שוליים

קטגוריה:סדרות ספרי מדע בדיוני